CELEX: 32019D2244
Language: lt
Date: 2019-12-16 00:00:00
Title: Tarybos įgyvendinimo sprendimas (ES) 2019/2244 2019 m. gruodžio 16 d. kuriuo Ispanijai ir Prancūzijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio

30.12.2019   
               
               
                  LT
               
               
                  Europos Sąjungos oficialusis leidinys
               
               
                  L 336/281
               
            
         TARYBOS ĮGYVENDINIMO SPRENDIMAS (ES) 2019/2244
         2019 m. gruodžio 16 d.
         kuriuo Ispanijai ir Prancūzijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalies pirmą pastraipą,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2019 m. gegužės 23 d. Komisijoje užregistruotu raštu ir 2019 m. birželio 17 d. Komisijoje užregistruotu raštu Prancūzija ir Ispanija paprašė leidimo taikyti specialią priemonę, kuria nukrypstama nuo Direktyvos 2006/112/EB 5 straipsnio, elektros energijos jungiamosios linijos tarp Gatica vietovės Ispanijoje ir Cubnezais vietovės Prancūzijoje tiesimui;
                  
               
                     (2)
                  
                  
                     vadovaudamasi Direktyvos 2006/112/EB 395 straipsnio 2 dalies antra pastraipa, Komisija 2019 m. rugsėjo 10 d. raštais kitoms valstybėms narėms persiuntė Ispanijos ir Prancūzijos pateiktus prašymus. 2019 m. rugsėjo 11 d. raštais Komisija pranešė Ispanijai ir Prancūzijai, kad turi visą informaciją, kuri jos manymu yra būtina prašymams įvertinti;
                  
               
                     (3)
                  
                  
                     2017 m. rugsėjo 22 d. Ispanijos nacionalinė elektros energijos rinkos reguliavimo institucija Comisión Nacional de los Mercados y la Competencia ir Prancūzijos nacionalinė elektros energijos rinkos reguliavimo institucija Commission de Régulation de l’Énergie pasirašė susitarimą finansuoti per Biskajos įlanką tarp Ispanijos ir Prancūzijos tiesiamą elektros energijos jungiamąją liniją. Šios jungiamosios linijos tiesimas patikėtas Ispanijos ir Prancūzijos elektros energijos perdavimo sistemos operatoriams „Red Eléctrica de España“ ir „Réseau de transport d’Electricité“. Tame susitarime numatyta po lygiai pasidalyti išlaidas: 50 % išlaidų padengs Ispanija ir 50 % – Prancūzija;
                  
               
                     (4)
                  
                  
                     pagal specialią priemonę elektros energijos jungiamosios linijos tarp Gatica vietovės Ispanijoje ir Cubnezais vietovės Prancūzijoje tiesimui tiekiamų prekių bei teikiamų paslaugų ir Bendrijos teritorijoje įgyjamų bei importuojamų prekių apmokestinimo tikslu bus laikoma, kad 50 % jungiamosios linijos yra Ispanijoje ir 50 % – Prancūzijoje;
                  
               
                     (5)
                  
                  
                     be šios specialios priemonės kiekvieno prekių tiekimo ar paslaugų teikimo atveju pagal teritoriškumo principą reikėtų nustatyti, ar apmokestinimo vieta yra Ispanijoje, ar Prancūzijoje;
                  
               
                     (6)
                  
                  
                     remiantis Ispanijos ir Prancūzijos pateikta informacija, specialiąja priemone bus supaprastinta PVM surinkimo procedūra, o poveikis bendrai Ispanijos ir Prancūzijos galutinio vartojimo etape surenkamų mokesčių pajamų sumai bus tik nedidelis. Todėl tikslinga leisti Ispanijai ir Prancūzijai taikyti specialią priemonę;
                  
               
                     (7)
                  
                  
                     šia nukrypti leidžiančia nuostata nebus daromas poveikis Sąjungos nuosaviems ištekliams, gaunamiems iš PVM,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 5 straipsnio, elektros energijos jungiamosios linijos tiesimui tiekiamų prekių bei teikiamų paslaugų ir Bendrijos teritorijoje įgyjamų bei importuojamų prekių apmokestinimo tikslu Ispanijai ir Prancūzijai leidžiama laikyti, kad 50 % elektros energijos jungiamosios linijos tarp Gatica vietovės Ispanijoje ir Cubnezais vietovės Prancūzijoje yra Ispanijos teritorijoje ir 50 % – Prancūzijos teritorijoje.
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Ispanijos Karalystei ir Prancūzijos Respublikai.
         
         
            Priimta Briuselyje 2019 m. gruodžio 16 d.
            
               
                  Tarybos vardu
               
               
                  Pirmininkas
               
               J. LEPPÄ
            
         
         
            (1)  OL L 347, 2006 12 11, p. 1.